

ΕΘΝΙΚΗ ΠΙΝΑΚΟΘΗΚΗ ΚΑΙ ΜΟΥΣΕΙΟ ΑΛΕΞΑΝΔΡΟΥ ΣΟΥΤΣΟΥ

ΠΑΡΑΡΤΗΜΑ ΝΑΥΠΛΙΟΥ

**ΕΚΠΑΙΔΕΥΤΙΚΑ ΠΡΟΓΡΑΜΜΑΤΑ ΣΧΟΛΙΚΟΥ ΕΤΟΥΣ 2019 - 2020**

Η Εθνική Πινακοθήκη και Μουσείο Αλεξάνδρου Σούτσου-Παράρτημα Ναυπλίου, συνεχίζει και φέτος τα εκπαιδευτικά προγράμματα σε μαθητές όλων των τάξεων του Γυμνασίου και Λυκείου.

Στόχος των εκπαιδευτικών προγραμμάτων είναι η επαφή των μαθητών με σπουδαία ιστορικά έργα τέχνης της νεοελληνικής τέχνης, που θα τους δώσουν τη δυνατότητα να παρατηρήσουν αυτό που μέχρι τώρα προσπερνούσαν, αυτό που ξεφύλλιζαν ως εικόνα στα σχολικά τους βιβλία.

Τα προγράμματα είναι τα ακόλουθα:

**1.Η συμβολή του κινήματος του Ρομαντισμού στον αγώνα των Ελλήνων κατά τη διάρκεια της ελληνικής επανάστασης του 1821, μέσα από το έργο του Eugène Delacroix.**

Παρουσιάζεται η βιογραφία του Γάλλου ρομαντικού ζωγράφου **Eugène Delacroix (1798-1863),** εστιάζοντας στα δύο εμβληματικά έργα του:

«*Οι Σφαγές της Χίου*», έργο του 1824 και «*Η Ελλάδα στα ερείπια του Μεσολογγίου»,* έργο του 1826.

Αναλύονται θέματα που σχετίζονται με την Ελληνική Επανάσταση, τον Φιλελληνισμό, τις διαδικασίες της καλλιτεχνικής δημιουργίας των ρομαντικών καλλιτεχνών, και παρακολουθούμε πώς δύο μεγάλα γεγονότα από τον αγώνα της Ανεξαρτησίας οδηγούν σε δύο σπουδαία έργα, μετατρέποντάς τα σε σύμβολα της εξέγερσης των Ελλήνων.

Υπεύθυνη υλοποίησης του προγράμματος: Λαμπρινή Καρακούρτη

**2. Τα πλοία στην Ελληνική Επανάσταση**

Η ιστορία της Ελλάδας είναι στενά συνδεδεμένη με τη θάλασσα. Για αιώνες τα ελληνικά πλοία ταξιδεύουν στα πέρατα του κόσμου. Ο ρόλος τους υπήρξε σημαντικός στην ελληνική ιστορία τόσο σε περιόδους ειρήνης όσο και σε περιόδους πολέμου.

Έχοντας ως όχημα πίνακες σπουδαίων καλλιτεχνών θα εισέλθουμε στον μαγικό κόσμο των πλοίων. Θα γνωρίσουμε τους τύπους των πλοίων που έπλεαν στις ελληνικές θάλασσες, το πρώτο μισό του 19ου αιώνα καθώς και τον ρόλο που αυτά έπαιξαν στη διεξαγωγή της Ελληνικής Επανάστασης. Θα ταξιδέψουμε στα νερά του Αιγαίου μαζί με σπουδαίους καραβοκύρηδες και καπεταναίους και θα γνωρίσουμε τη συναρπαστική ιστορία τους.

Υπεύθυνη υλοποίησης του προγράμματος: η θεατροπαιδαγωγός Χριστίνα Τσεκούρα

Το πρόγραμμα θα πραγματοποιείται κάθε Δευτέρα

**3. Αγωνιστές Ζητιάνοι**

Μετά το τέλος της Επανάστασης αγωνιστές ανάπηροι, αγωνιστές ζητιάνοι, αγωνιστές που είχαν μετατραπεί σε παρίες της κοινωνίας ήταν συνηθισμένο θέαμα στους δρόμους του Ναυπλίου και στους δρόμους της Αθήνας.

Γιατί; Μήπως δεν ήταν σπουδαίοι πολεμιστές; Μήπως επέλεξαν να μην εξαργυρώσουν τη συμμετοχή και την προσφορά τους στον Αγώνα; Μήπως;

Ας τους δώσουμε φωνή και ας ακούσουμε τι έχουν να μας πουν. Κι ας αναρωτηθούμε: «Ποια είναι σήμερα στην κοινωνία η θέση όσων πραγματικά προσφέρουν στο κοινωνικό σύνολο;»

Υπεύθυνη υλοποίησης του προγράμματος: η θεατροπαιδαγωγός Χριστίνα Τσεκούρα. Το πρόγραμμα θα πραγματοποιείται κάθε Δευτέρα

**4. Ελένη Μπούκουρη Αλταμούρα – Η πρώτη Ελληνίδα ζωγράφος**

Προβολή της ταινίας *«Ελένη Μπούκουρη-Αλταμούρα. Η πρώτη Ελληνίδα ζωγράφος»,* μια γυναίκα γοητευτική και αινιγματική, που κατάφερε να ανατρέψει όλες τις ισχύουσες συμβάσεις της εποχής της.

Μετάτην προβολή της ταινίας, ακολουθεί συζήτηση για τη θέση της Ελληνίδας-ζωγράφου τον 19ο αιώνα, εστιάζοντας σε δύο γυναίκες ζωγράφους, τη Θάλεια Φλωρά-Καραβία (1871-1928) και τη Σοφία Λασκαρίδου (1882-1965), που ξεχώρισαν για τον δυναμισμό τους και την προσωπικότητά τους. Υπήρξαν πρωτοπόρες στο ανανεωτικό καλλιτεχνικό κίνημα των αρχών του 20ού αιώνα και έργα τους παρουσιάζονται στην περιοδική έκθεση *«Άρωμα Γυναίκας».*

Υπεύθυνη υλοποίησης του προγράμματος: Λαμπρινή Καρακούρτη

**5. Τα δεινά του πολέμου**

Πώς τα εκθέματα του μουσείου, που προέρχονται από άλλη εποχή και διαφορετική ιστορική συγκυρία συνδιαλέγονται με το παρόν και την παρούσα ιστορική συγκυρία; Τι έχουν να μας πουν οι πρόσφυγες της Επανάστασης του ΄21 για τους πρόσφυγες του σήμερα;

Έχοντας ως όχημα τρεις πίνακες που παρουσιάζουν τα δεινά του πολέμου, θα προσεγγίσουμε το θέμα της προσφυγιάς διαχρονικά.

Μέσα από τη βιωματική αυτή διαδικασία οι μαθητές θα κατανοήσουν και θα εμβαθύνουν στο νόημα των έργων τέχνης.

Υπεύθυνη υλοποίησης του προγράμματος: η θεατροπαιδαγωγός Χριστίνα Τσεκούρα

Το πρόγραμμα θα πραγματοποιείται κάθε Δευτέρα

♦ Οι ενδιαφερόμενοι εκπαιδευτικοί μπορούν να επικοινωνούν για οποιαδήποτε πληροφορία αλλά και για τη συμμετοχή τους στα προγράμματα, στο τηλέφωνο **27520 21915** τις ώρες λειτουργίας του Μουσείου-εκτός Σαββάτου και Κυριακής- και στο **e-mail:** **labrinikarakourti@nationalgallery.gr**

Υπεύθυνη οργάνωσης και υλοποίησης των προγραμμάτων:

Λαμπρινή Καρακούρτη, Επιμελήτρια της Ε.Π.Μ.Α.Σ

**ΩΡΕΣ ΛΕΙΤΟΥΡΓΙΑΣ ΜΟΥΣΕΙΟΥ:**

ΔΕΥΤΕΡΑ, ΠΕΜΠΤΗ, ΣΑΒΒΑΤΟ: 10:00-15:00

ΤΕΤΑΡΤΗ, ΠΑΡΑΣΚΕΥΗ: 10:00-15:00 & 17:00-20:00

ΚΥΡΙΑΚΗ: 10:00 -14:00 ΤΡΙΤΗ: ΚΛΕΙΣΤΑ